Inwoners spring in om haweloses só te onthou | Netwerk24
Inwoners spring in om haweloses só te onthou
Van die haweloses en vrywilligers besig om plante te plant in die tuin by die poskantoor ter nagedagtenis aan vier haweloses wat onlangs gesterf het.Foto: Michael Daiber
'n Tuin by die poskantoor in Malmesbury is onlangs met plante verfraai ter nagedagtenis aan vier haweloses wat oorlede is.
Vyf vroue wat vroeër by die Bloutent-projek betrokke was en kos vir haweloses voorberei en uitgedeel het, wou graag op 'n spesiale wyse afskeid neem van die oorledenes – net bekend as Sias, Moses, Louisa en Sakkie – wie hulle goed leer ken het. Hulle het toe 'n roudiens in die vorm van 'n tuinmaak-seremonie gereël.
Sias, wat 18 jaar op straat gewoon het, het sy stryd teen kanker verloor terwyl Louisa vermoedelik 'n beroerte gehad het. Niemand is seker presies waaraan Moses oorlede is nie hoewel natuurlike oorsake ook vermoed word. Sakkie het vermoe­delik op 'n koue nag verkluim.
Volgens een van die vrywilligers, het die haweloses dikwels by die posbusse by die poskantoor geslaap. Hulle het daarom dit goed gedink om 'n tuin van herinnering hier vir die oorledenes aan te bring.
Die poskantoor het hul toestemming gegee en weldoeners het plante geskenk. Die geleentheid is verlede Saterdag 5 September gehou met mede-haweloses wat die plante help plant het om 'n laaste eer te betoon.
"Een vrou wou nie plant nie omdat sy dit nog nooit gedoen het nie, maar toe daar vir haar gewys word hoe dit gedoen moet word, toe wou sy net plant, die ander het skaars kans gekry. Hulle het dit verskriklik geniet," vertel sy.
Sy sê baie van hulle weet van tuinmaak en beskik ook oor ander vaardighede.
"Van hulle het baie potensiaal en soek net 'n geleentheid."
Sy sê dit bly 'n uitdaging om vir hulle iets te kry wat 'n inkomste kan genereer om vir hulle 'n beter lewe te probeer skep en waardig te laat voel.
Hoewel die Bloutent-projek intussen tot 'n einde gekom het, het die groe­pie vroue besluit om steeds geduren­de die inperking Woensdae en Sater­dae kos aan die haweloses uit te deel.
Enigiemand wat betrokke wil raak of kan help met skenkings, kan Maryke by 083 233 7402, Tasneem by 083 981 0431 of Antonette by 082 576 8113 bel.